Dasar Keluarga Negara diperkenal
Utusan Malaysia – 1/4/2006
DASAR Keluarga Negara (DKN) akan digubal dalam Rancangan Malaysia Kesembilan (RMK-9) dengan matlamat membangun dan memperkukuhkan institusi kekeluargaan serta mempromosi konsep mengutamakan keluarga.
Penekanan juga akan terus diberi ke arah membina keluarga yang berdaya tahan dan membentuk masyarakat Malaysia yang lebih penyayang.
Program pembangunan keluarga akan dikaji semula bagi membentuk pendekatan bersepadu yang menyasarkan peringkat pusingan hidup keluarga berbeza dan memenuhi keperluan setiap ahli serta memperkasakan mereka dengan pengetahuan dan kemahiran bagi menghadapi cabaran kehidupan moden.
Dasar itu akan memastikan inisiatif kesejahteraan keluarga diambil kira dalam penyediaan semua dasar, undang-undang, program, perkhidmatan dan kemudahan.
Dasar itu digubal kerana menyedari keluarga merupakan penentu utama bagi negara yang sihat, dinamik, produktif dan berdaya saing.
Usaha yang lebih gigih akan diambil untuk memastikan peranan keluarga dikekalkan sebagai asas perhubungan sosial dan penstabil serta agen penjagaan kepada golongan muda dan tua.
Bagi tujuan ini, program pembangunan keluarga akan dilaksana terutama bagi meningkatkan lagi penyertaan masyarakat dalam memberi perhatian kepada kumpulan masyarakat yang mudah terjejas kepada gejala sosial.
Usaha akan terus diambil bagi memperkukuhkan institusi kekeluargaan melalui pembangunan, pelaksanaan dan perluasan program pencegahan, sokongan dan pemulihan.
Program itu akan memberi penekanan terhadap budaya saling menghormati, menjaga dan berkongsi sumber dan tanggungjawab di kalangan ahli keluarga.
Bagi tujuan itu, modul berkaitan peranan datuk dan nenek akan dibangunkan.
Modul ini akan memberi lebih penekanan kepada perhubungan antara generasi dan mengiktiraf peranan mereka dalam memperkukuh institusi kekeluargaan termasuk pemupukan dan pemeliharaan nilai tradisi, kebudayaan dan keagamaan.
Usaha akan juga diambil untuk melaksanakan program latihan semula kaunselor supaya mereka dapat memperbaiki dan meningkatkan kemahiran dan pengetahuan secara berterusan.
Menyedari pertambahan penyertaan wanita dalam tenaga buruh, langkah akan diambil bagi mewujudkan kesedaran dan memberi pengetahuan kepada ibu bapa mengenai kepentingan dan perlunya keseimbangan antara tanggungjawab kerja dengan keluarga.
Program Parenting@Work akan dibangun berdasarkan modul pembangunan keluarga sedia ada bagi menyediakan bimbingan mengenai kemahiran keibubapaan, memastikan kestabilan dan keutuhan unit keluarga serta melengkapkan keluarga dalam menghadapi cabaran hidup moden.
Pada peringkat awal, program ini akan dilaksana di semua agensi kerajaan Persekutuan dan negeri.
Kursus praperkahwinan akan dijalankan secara lebih meluas kepada pasangan yang akan berkahwin, untuk memberikan didikan tentang peranan dan tanggungjawab serta memastikan kesediaan mereka untuk berkahwin.
Keluarga yang rapuh dan terpinggir akan terus diberi keutamaan supaya mereka dapat memikul tanggungjawab keluarga dan masyarakat sepenuhnya.
Di samping itu, media massa perlu memberi lebih penekanan dalam mempromosi dan menyebar nilai positif dan maklumat yang selaras dengan sosiobudaya negara dan kepekaan keluarga seterusnya menyumbang ke arah pembangunan individu dan keluarga.
Lebih banyak penyelidikan akan dijalankan mengenai isu semasa dan baru berkaitan kependudukan dan kekeluargaan termasuk keperluan golongan istimewa seperti orang tua, ibu atau bapa tunggal dan remaja.
Sumber: Utusan Online | www.utusan.com.my